b'\n_START_ARTICLE_\nI\xc5\xa1lau\xc5\xbeo pagrindin\xc4\x97 mokykla\n_START_SECTION_\nIstorija\n_START_PARAGRAPH_\nPirmoji prad\xc5\xbeios mokykla \xc4\xafkurta 1926 m. \xc5\xa0altupio kaimo gyventojo V. S\xc5\xabnelai\xc4\x8dio namuose. Pirmoji mokytoja Antanina Aleksaityt\xc4\x97-Penkaitien\xc4\x97. Tuo metu mok\xc4\x97si 21 moksleivis. 1930 m. padid\xc4\x97jus moksleivi\xc5\xb3 skai\xc4\x8diui, mokykla perkelta pas to paties kaimo gyventoj\xc4\x85 A. Stravinsk\xc4\x85 (mokytojas Bernardas Bendinskas). 1930 m. I\xc5\xa1lau\xc5\xbee baigta statyti nauja dviej\xc5\xb3 komplekt\xc5\xb3 prad\xc5\xbeios mokykla. Mok\xc4\x97si 82 moksleiviai, dirbo 3 mokytojai. Pasodintas didelis sodas, kur\xc4\xaf pri\xc5\xbei\xc5\xabr\xc4\x97jo jaunieji \xc5\xabkininkai._NEWLINE_1947 m. prad\xc5\xbeios mokykla tapo progimnazija, 1948 m. j\xc4\x85 baig\xc4\x97 pirmoji 10 moksleivi\xc5\xb3 laida. I\xc5\xa1 viso mokykloje mok\xc4\x97si 103 moksleiviai, dirbo 7 pedagogai. Jie gyveno sunkiomis pokario s\xc4\x85lygomis: tr\xc5\xabko s\xc4\x85siuvini\xc5\xb3, knyg\xc5\xb3, buvo mokomasi prie \xc5\xbeibalini\xc5\xb3 lemp\xc5\xb3. Mokytojai ir moksleiviai palaik\xc4\x97 vienas kit\xc4\x85. Buvo dedamos pastangos, kad visas I\xc5\xa1lau\xc5\xbeo jaunimas \xc4\xafgyt\xc5\xb3 progimnazijos i\xc5\xa1silavinim\xc4\x85. Tod\xc4\x97l \xc4\xafsteigta vakarin\xc4\x97 valstie\xc4\x8di\xc5\xb3 jaunimo mokykla suaugusiems, v\xc4\x97liau vadinta vakarine kaimo jaunimo mokykla. Jaunimas noriai mok\xc4\x97si. Mokyklos gyvenimui didel\xc4\x99 \xc4\xaftak\xc4\x85 tur\xc4\x97jo vykstantys visuomeniniai poky\xc4\x8diai: k\xc5\xabr\xc4\x97si kol\xc5\xabkiai, \xc5\xbemon\xc4\x97s buvo tremiami \xc4\xaf Sibir\xc4\x85. Tremties nei\xc5\xa1veng\xc4\x97 ir mokyklos moksleiviai bei mokytojai._NEWLINE_1967 m. didelis d\xc4\x97mesys prad\xc4\x97tas skirti mokymo kokybei bei mokytoj\xc5\xb3 kvalifikacijai. Moksleiviai s\xc4\x97kmingai toliau mok\xc4\x97si kitose mokyklose. Aktyvia veikla i\xc5\xa1siskyr\xc4\x97 jaunieji kra\xc5\xa1totyrininkai. 1979 m. mok\xc4\x97si 265 moksleiviai. 1986 m. mokykla tapo devynmete. Senoji mokykla netenkino i\xc5\xa1augusi\xc5\xb3 poreiki\xc5\xb3, 1991 m. prad\xc4\x97tas statyti naujas jos pastatas, bet statyba u\xc5\xbetruko. 1999 m. mokykla tapo de\xc5\xa1imtmete. 2000 m. spalio 22 d. mokyklos bendruomen\xc4\x97 prad\xc4\x97jo dirbti naujose patalpose. Nuo 2004 m. mokyklai priklauso ikimokyklinio ugdymo skyrius, j\xc4\xaf lanko 18 vaik\xc5\xb3.'